《赋向宣卿有裕堂堂在伊山桓伊旧隐也》
宋代·胡寅

仕进行所志，退居适吾情。
本无颠瞑患，那有得失惊。
想彼贪者狼，跋疐不少宁。
又哀觞藩羝，两角挂紫荆。
君子但居易。肯与世辙争。
彼以戚戚终，我以坦坦生。
斯堂谁所筑，向公勇且英。
百炼见刚质，千寻抵孤清。
艺兰畹畹滋，栽竹个个成。
无复笛三弄，只闻弦诵声。
客来引壶觞，客去山峥嵘。
咄哉狙诈儿，夸眩机巧呈。
揶揄复揶揄，镜空难遁形。
天命有通塞，况公负时名。
唐济嗣先业，选抡待扬庭。
一朝看游刃，光芒发新硎。
十步即千里，紫气无留行。
青蝇失榛棘，周道如砥平。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。